DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/022 DK/LM Glasfiber mid-Danimarka) Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/022 DK/LM Glasfiber mid-Danimarka) /* KUMM/2011/0258 finali */





MEMORANDUM TA’ SPJEGAZZJONI Il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (European Globalisation Adjustment Fund, EGF) permezz ta' mekkaniżmu ta' flessibilità, sal-limitu massimu annwali ta' EUR 500 miljun, u dan apparti mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-EGF huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fis-7 ta’ Lulju 2010, id-Danimarka ppreżentat l-applikazzjoni EGF/2010/022 DK/LM Glasfiber għal kontribuzzjoni finanzjarja mill-EGF, wara li ngħataw is-sensji f’LM Glasfiber fid-Danimarka. Wara analiżi bir-reqqa ta' din l-applikazzjoni, il-Kummissjoni kkonkludiet skont l-Artikolu 10 tar-Regolament (KE) Nru 1927/2006 li l-kundizzjonijiet għal kontribuzzjoni finanzjarja skont dan ir-Regolament huma sodisfatti. TAQSIRA TAL-APPLIKAZZJONI U L-ANALIŻI Dejta prinċipali: || Nru ta' Referenza tal-EGF || EGF/2010/022 Stat Membru || Id-Danimarka Artikolu 2 || (a) Intrapriża primarja || LM Glasfiber Fornituri u promoturi downstream || 0 Perjodu ta’ referenza || 1.1.2010 – 30.4.2010 Data ta' bidu għas-servizzi personalizzati || 1.8.2010 Data tal-applikazzjoni || 7.7.2010 Sensji matul il-perjodu ta’ referenza || 651 Sensji qabel u wara l-perjodu ta' referenza || 999 Sensji totali eliġibbli || 1 650 Ħaddiema li ngħataw is-sensja li huma identifikati għall-għajnuna || 825 Nefqa għas-servizzi personalizzati (EUR) || 9 191 946 Nefqa għall-implimentazzjoni tal-EGF[3] (EUR) || 419 463 Nefqa għall-implimentazzjoni tal-EGF (%) || 4,36 Baġit totali (EUR) || 9 611 409 Il-kontribuzzjoni tal-EGF (65 %) (EUR) || 6 247 415 1. L-applikazzjoni kienet ippreżentata quddiem il-Kummissjoni fis-7 ta’ Lulju 2010 u kienet sostnuta b'tagħrif addizzjonali sat-3 ta’ Frar 2011. 2. L-applikazzjoni tissodisfa l-kundizzjonijiet għall-użu tal-EGF kif stabbilit fl-Artikolu 2(a) tar-Regolament (KE) Nru 1927/2006, u ġiet ippreżentata fi żmien il-perjodu speċifikat ta’ 10 ġimgħat imsemmi fl-Artikolu 5 ta’ dak ir-Regolament. Ir-rabta bejn is-sensji u l-bidliet strutturali maġġuri fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Biex tiġi stabbilita r-rabta bejn is-sensji u l-bidliet strutturali ewlenin fix-xejriet kummerċjali dinjin ikkawżati mill-globalizzazzjoni, id-Danimarka argumentat li l-industrija tal-manifattura tat-turbini tar-riħ fl-UE, li hija inkluża fin-NACE Reviżjoni 2 Diviżjoni 28 ("Manifattura ta’ makkinarju u tagħmir"), intlaqtet b'mod gravi minn-bidliet fix-xejriet kummerċjali dinjin, b'mod partikolari bi tnaqqis sinifikanti tas-sehem tas-suq tal-UE. Id-Danimarka, fissret li, minkejja li l-produzzjoni Ewropea tat-turbini tar-riħ żdiedet f’dawn l-aħħar ftit snin, is-suq globali tat-turbini tar-riħ żviluppa b'aktar ħeffa, speċjalment fl-Asja u l-Amerika ta' Fuq. 4. Id-Danimarka kkwotat ir-Rapport Dinji tal-2009 dwar l-Enerġija mir-Riħ li tħejja mill-Assoċjazzjoni Dinjija tal-Enerġija mir-Riħ, li juri li l-aktar progress dinamiku tal-industrija tar-riħ seħħ fl-Asja u fl-Amerika ta' Fuq u li l-fokus tas-settur tar-riħ ma baqax fl-Ewropa. Filwaqt li kien hemm tkabbir globali dinamiku f'dan is-settur, sehem l-Ewropa fil-kapaċità totali naqas minn 65,5 % fl-2006 għal 47,9 % fl-2009. L-Asja hija l-aktar li qed tespandi malajr, u ammontat għal 40,4 % tal-kapaċità l-ġdida tar-riħ fl-2009 (mqabbla ma' 18,1 % fl-2004), filwaqt li l-Ewropa waqgħet lura minn 70,7 % ta' kapaċità ġdida fl-2004 għal 27,3 % biss fl-2009. (Sors: World Wind Energy Report 2009, WWEA l-Assoċjazzjoni Dinjija tal-Enerġija mir-Riħ) 5. Minbarra li l-ispejjeż tal-ħaddiema huma konsiderevolment aktar baxxi, l-ispejjeż għoljin biex jiġu trasportati l-partijiet il-kbra tat-turbini tar-riħ jirrikjedu li l-produtturi Ewropej iqarrbu l-produzzjoni tagħhom lejn l-aktar swieq tal-utenti aħħarija dinamiċi biex jiżguraw l-kompetittività u l-pożizzjoni tas-suq tagħhom. Minħabba f’hekk, il-produzzjoni kull ma jmur qed titlaq mill-UE. LM Glasfiber iddelokalizzat l-attivitajiet tagħha lejn iċ-Ċina, fejn il-prospetti għas-settur tal-enerġija mir-riħ huma aħjar u t-tkabbir fis-suq huwa wieħed qawwi. Il-kumpanija żiedet il-kapaċità tal-produzzjoni tagħha fiċ-Ċina permezz tal-bini ta' fabbriki u t-tiswir ta' sħubiji ma' protagonisti ewlenin fis-swieq Ażjatiċi. Fl-2009 nfetħu fabbriki fil-provinċja Ċiniża ta' Xinjiang u fil-belt kostali ta’ Qin Huang Dao. 6. Barra minn hekk, fl-2009, il-kuntest ekonomiku ġdid li feġġ minħabba l-kriżi finanzjarja u ekonomika, laqat ħażin lill-industrija tal-enerġija mir-riħ fl-UE. Minħabba f’hekk, tul dik is-sena, l-industrija Daniża tar-riħ esperjenzat daqqa ’l isfel qawwija fl-impjiegi, flimkien ma' daqqa 'l isfel fil-fatturat. Turija tal-għadd tas-sensji u konformità mal-kriterji tal-Artikolu 2(a) 7. Id-Danimarka ppreżentat din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jirrikjedi mill-inqas 500 sensja tul perjodu ta’ erba’ xhur f’intrapriża fi Stat Membru, inklużi ħaddiema li jingħataw is-sensja mill-fornituri tagħha jew mill-produtturi involuti fl-istadju aħħari ta’ produzzjoni. 8. L-applikazzjoni ssemmi 651 sensja f’LM Glasfiver matul il-perjodu ta' referenza ta' erba' xhur mill-1 ta' Jannar 2010 sat-30 ta' April 2010 u 976 sensja qabel il-perjodu ta' referenza u 23 warajh, li iżda kienu relatatati mal-istess proċess ta' sensji kollettivi. Dawn is-sensji kollha ġew ikkalkolati skont l-ewwel inċiż tat-tieni paragrafu tal-Artikolu 2 tar-Regolament (KE) Nru 1927/2006. Spjegazzjoni tan-natura mhix prevista ta' dawk is-sensji 9. L-awtoritajiet Daniżi jargumentaw li, fid-dawl tal-fatt li s-settur tal-enerġija mir-riħ kien qiegħed kostantement jikber, is-sensji kollettivi f’LM Glasfiber seħħew bla mistenni. Ikomplu jargumentaw li t-tnaqqis għall-għarrieda fid-domanda fis-suq tal-UE, kif ukoll it-tkabbir sinifikanti u kostanti fis-suq Asjatiku, ħalli lill-kumpanija bla ebda għażla għajr li tnaqqas il-faċilitajiet tal-produzzjoni fl-Ewropa u tittrasferixxihom lejn is-swieq li kull ma jmur qed jikbru fiċ-Ċina. Għaldaqstant, LM Glasfiber daħlet għal sħubija strateġika mal-manifattur Ċiniż tat-turbini tar-riħ Goldwind Science and Technology Co. u fetħet żewġ fabbriki fiċ-Ċina, fil-provinċja ta' Xinjiang u f'Qin Huang Dao. Identifikazzjoni tal-intrapriżi li taw is-sensji u l-ħaddiema li huma fil-mira għall-għajnuna 10. L-applikazzjoni tirrigwarda total ta' 1 650 sensja f’LM Glasfiber, li minnhom 651 sseħħew waqt il-perjodu ta' referenza, 976 qabel il-perjodu ta' referenza u 23 warajh, li iżda huma eliġibbli għall-inklużjoni skont l-Artikolu 3a(b) tar-Regolament (KE) Nru 1927/2006. Id-Danimarka tikkalkula li 50 % tal-ħaddiema mogħtija s-sensja (825) se jagħżlu li jirċievu l-għajnuna mill-EGF. Il-50 % li jifdal mistennija jsibu impjieg b'inizjattiva tagħhom stess mingħajr ma jitolbu għajnuna mill-EGF. 11. It-tqassim tal-ħaddiema identifikati huwa kif ġej: Kategorija || Għadd || Perċentwali Irġiel || 606 || 73,45 Nisa || 219 || 26,55 Ċittadini tal-UE || 825 || 100,00 Ċittadini mhux tal-UE || 0 || 0 Età bejn il-15 u l-24 sena || 84 || 10,18 Età bejn il-25 u l-54 sena || 655 || 79,39 Età bejn il-55 u l-64 sena || 79 || 9,58 Età ’l fuq minn 64 sena || 7 || 0,85 12. F’termini ta' kategoriji ta’ okkupazzjonijiet, jitqassmu kif ġej: Kategorija || Għadd || Perċentwali Leġiżlaturi, uffiċjali għolja u maniġers || 1 || 0,12 Professjonisti || 2 || 0,24 Tekniċi u professjonisti assoċjati || 93 || 11,27 Skrivani || 24 || 2,91 Ħaddiema tas-sengħa u dawk involuti fi snajja’ relatati || 17 || 2,06 Okkupazzjonijiet elementari || 688 || 83,40 13. Skont l-Artikolu 7 tar-Regolament (KE) Nru 1927/2006, id-Danimarka kkonfermat li ġiet applikata politika ta' ugwaljanza bejn in-nisa u l-irġiel kif ukoll ta' ebda diskriminazzjoni, u li din se tkompli tapplika matul l-istadji varji tal-implimentazzjoni tal-EGF u, b'mod partikolari, fir-rigward tal-aċċess għalih. Deskrizzjoni tat-territorju kkonċernat u tal-awtoritajiet u l-partijiet interessati tiegħu 14. Il-fabbriki li qed jingħalqu jinsabu f'Lunderskov u Hammelev, fil-muniċipalitajiet ta’ Kolding u Haderslev u fil-fruntiera ma' Vejen. Għaldaqstant, it-territorju milqut mis-sensji jikkonċerna lil dawn it-tliet muniċipalitajiet fil-parti tan-Nofsinhar tad-Danimarka (Syddanmark). Dan it-territorju jinsab ukoll fiż-żona Trijangolari (Trekanten), li hija r-reġjun ta' prijorità ekonomika fid-Danimarka. 15. Tradizzjonalment, din iż-żona kienet mitfugħa fuq l-agrikultura, il-manifattura u t-trasportazzjoni. Din esperjenzat tkabbir sinifikanti fl-industrija; minkejja li dan it-tkabbir kien imsejjes fuq setturi li kienu qed ibattu bħat-trasportazzjoni u l-manifattura. Bil-mod il-mod, l-impjiegi fil-manifattura tal-ikel naqsu f’din iż-żona, segwiti mil-loġistika u t-trasportazzjoni. Fis-snin bikrin tad-disgħinijiet (1990s), iż-żona bdiet tispeċjalizza fil-produzzjoni tal-enerġija avvanzata, l-aktar fil-kostruzzjoni tat-turbini tar-riħ. Il-konċentrazzjoni fuq l-industrija tat-turbini tar-riħ ħolqot industrija kbira tas-subkomponenti, kif ukoll forza tax-xogħol li kull ma jmur kienet qed tikber fis-settur tal-enerġija. 16. Haderslev, Kolding u Vejen jikkonsistu fi tliet muniċipalitajiet indipendenti, li kull waħda minnhom għandha kunsill ta’ belt lokali fis-Syddanmark. Partijiet interessati oħra huma l-awtoritajiet reġjonali taż-żona inkwistjoni, kif ukoll entitajiet edukattivi u tat-taħriġ. L-impatt mistenni tas-sensji fir-rigward tal-impjiegi lokali, reġjonali jew nazzjonali 17. Id-Danimarka ssostni li, minħabba l-globalizzazzjoni, bosta kumpaniji f’din iż-żona naqqsu l-produzzjoni u minħabba f’hekk, il-qgħad żdied. Skont l-istatistika Daniża, il-qgħad fiż-żona Trijangolari żdied b'25 % fl-2009 bi tqabbil mal-2008. L-għeluq ta’ żewġ fabbriki ta’ LM Glasfiber f’Lunderskov u Hammelev kellu sehem sinifikanti fiż-żieda fir-rata tal-qgħad f'din iż-żona. L-aktar li ntlaqtu kienu l-ħaddiema b’ħiliet baxxi. Fid-Danimarka, is-sitwazzjoni kumplessiva tal-qgħad tgħawret bil-qawwi f'dawn l-aħħar snin: ir-rata tal-qgħad żdiedet minn 3,3 % fl-2008 għal 8,2 % fl-2010. 18. Is-sensji kollettivi f'LM Glasfiber wasslu biex iż-żona ma baqgħetx kapaċi tiġġenera biżżejjed impjiegi mill-ġdid. Id-Danimarka tistenna li, anki wara li tintemm il-kriżi, is-settur ma jerġax jieħu r-ruħ, hekk kif bosta mill-ordnijiet il-ġodda jispiċċaw imorru fil-Lvant Imbiegħed, fejn l-ispejjeż huma aktar baxxi. Bla taħriġ mill-ġdid u appoġġ addizzjonali, il-ħaddiema jħabbtu wiċċhom mar-riskju li jisfaw qiegħda għal tul ta' żmien. 19. Skont l-Assoċjazzjoni Daniża tal-Industrija tar-Riħ, l-impjiegi fis-settur tal-industrija tar-riħ daqu tnaqqis qawwi ta' 13 % matul l-2009 (minn impjiegi totali medji ta' 28 400 persuna għal 24 700), kemm fil-każ tal-manifatturi kif ukoll tal-fornituri. Pakkett ikkoordinat ta' servizzi personalizzati li jridu jiġu ffinanzjati u analiżi tal-ispejjeż stmati, inkluża l-komplimentarjetà tiegħu mal-azzjonijiet iffinanzjati mill-Fondi Strutturali 20. Id-Danimarka tipproponi pakkett ta' miżuri b’appoġġ għall-ħaddiema li ngħataw is-sensja, li huwa msejjes fuq tliet pilastri, b’segwiment ta’ kors bażiku u kjarifika; edukazzjoni u taħriġ; inċentivi ta' impjieg; u inċentivi għan-negozji ġodda. Il-pakkett huwa ddisinjat biex iqis il-livelli ta' edukazzjoni tal-ħaddiema, is-sengħa tagħhom li jispostaw ruħhom, u l-opportunitajiet attwali jew mistennija ta' impjieg fir-reġjun. Minkejja li l-ħaddiema kollha fil-mira se jipparteċipaw fil-kors bażiku u l-kjarifika, azzjonijiet oħra jistgħu jkunu mmirati lejn numri iżgħar ta' ħaddiema, li wħud minnhom se jibbenefikaw minn iktar minn azzjoni waħda fejn ikun xieraq. 21. Kors bażiku u kjarifika inizjali jsiru biex jiġu identifikati l-aħjar għażliet għal kull ħaddiem b'mod individwali. Kull ħaddiem fil-mira jiġi offrut taħriġ bażiku fi grupp u kkowċjar individwali biex jidentifika l-ħiliet tiegħu u biex isib l-aħjar soluzzjoni għalih bil-miżuri attivi tas-suq tax-xogħol disponibbli. L-ispiża stmata għal kull ħaddiem hija ta’ EUR 1 610,74. 22. Il-pilastru "edukazzjoni u taħriġ" jinkludi fih sitt azzjonijiet separati. Dawn l-azzjonijiet jikkumplimentaw il-Pjan ta' Tkabbir elaborat għall-muniċipalitajiet ta' Kolding, Vejen u Haderslev. In-negozji l-ġodda se jiġu żviluppati fiż-żoni fejn ir-reġjun diġà għandu sisien sodi f'termini ta' negozju, għarfien u ħiliet: · Taħriġ supplimentari fit-turiżmu. Huwa stmat li 100 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 4 026,85. L-azzjoni timmira li tforni lill-ħaddiema b'ħiliet rilevanti għas-settur tat-turiżmu li qed jikber fir-reġjun, inklużi l-kummerċjalizzazzjoni, il-branding, il-kunċett ta' servizz u l-amministrazzjoni ta' negozju. · Taħriġ supplimentari fit-teknoloġija tal-enerġija. Huwa stmat li 100 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 4 026,85. Minħabba l-fokus tad-Danimarka fuq l-iżvilupp tal-produzzjoni tal-enerġija sostenibbli alternattiva, jeħtieġ li jittħarrġu l-ħaddiema fis-settur tal-enerġija. Qed jiġi propost li l-ħaddiema jingħataw il-ħiliet relevanti u li jiżdied l-għarfien eżistenti tal-ħaddiema li għandhom ċerti kompetenzi u esperjenza fil-qasam, b'kollaborazzjoni mill-qrib ma' dawk li jħaddmu eżistenti fir-reġjun. · Taħriġ supplimentari fid-disinn. Huwa stmat li 100 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 4 026,85. Qed jiġi propost li l-ħaddiema jittħarrġu fid-disinn biex japplikawh fil-produzzjoni, l-aktar fl-SMEs. Il-kors jipprovdi lill-parteċipanti l-għarfien dwar l-użu tad-disinn fl-industrija, l-iżvilupp tal-prodotti, il-branding, u x-xejriet tal-konsumaturi. · Taħriġ supplimentari fl-industrija alimentari. Huwa stmat li 100 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 4 026,85. L-azzjoni għandha l-għan li tiżviluppa l-ħiliet u l-għarfien relevanti biex wieħed jaħdem fil-qasam tal-ikel tajjeb għas-saħħa, inkluż it-tikkettjar tal-ikel, ir-rakkomandazzjoni dwar in-nutriment, eċċ. Minħabba l-għadd ta' produtturi kbar u żgħar tal-ikel fiż-żona kif ukoll servizzi tal-kejtering, il-fokus se jkun fuq it-tgħaqqid tal-ikel mas-saħħa bħala bażi għall-iżvilupp ta' opportunitajiet ġodda ta' negozju. · L-attrazzjoni u ż-żamma taż-żgħażagħ fl-edukazzjoni avvanzata. Huwa stmat li 100 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 6 711,41. Din l-azzjoni għandha l-għan li tħajjar ħaddiema iżgħar fl-età li huma bis-sensja biex ikomplu jistudjaw, u għal dan huwa meħtieġ appoġġ addizzjonali, inklużi pariri u appoġġ materjali u finanzjarju biex it-tranżizzjoni mix-xogħol għall-istudju tkun iktar faċli. · Edukazzjoni supplimentari fil-qari/il-kitba. Huwa stmat li 350 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 2 684,56. Il-ħaddiema b’livelli baxxi ta' kisbiet akkademiċi se jiġu offruti edukazzjoni ta' rimedju f'oqsma bħall-qari, l-ortografija u l-matematika biex ikunu jistgħu japprofittaw minn opportunitajiet oħra ta' edukazzjoni u impjiegi. 23. Il-pilastru "inċentivi għall-impjiegi" huwa msejjes fuq azzjoni waħda. · Taħriġ fil-kumpanija stess. Huwa stmat li 300 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 4 026,85. Sabiex tkun aktar faċli l-integrazzjoni mill-ġdid tan-nies bla xogħol fis-suq tax-xogħol, din l-azzjoni toffri taħriġ fuq il-post tax-xogħol stess, speċjalment fl-SMEs, b'attenzjoni speċifika fuq il-ħiliet li jeħtieġu dawn id-ditti. 24. Il-pilastru "inċentivi għan-negozji ġodda" jikkonsisti minn żewġ azzjonijiet seperati. · Kors għall-intraprendituri. Huwa stmat li 40 ħaddiem issensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 5 637,58. Il-kors idum għaddej sitt ġimgħat u se jinkludi l-introduzzjoni għall-pjanijiet tan-negozju, l-orjentament tal-kumpaniji, il-maniġment u l-kontabbiltà u jintemm bit-tħejjija ta’ każ ta’ negozju mill-parteċipanti. · Pariri fit-tul u mentoraġġ għall-imprendituri. Huwa stmat li 10 ħaddiema ssensjati se jibbenefikaw minn din l-azzjoni u l-ispiża approssimattiva għal kull ħaddiem se tkun ta' EUR 1 342,30. Sabiex l-imprendituri l-ġodda jsibu l-għajnuna meħtieġa biex jirnexxu, din l-azzjoni tipproponi li toffri lill-imprendituri pariri għal tul ta' żmien u mentoraġġ. Kull kumpanija ġdida se tingħata mentor li jkollu għarfien tas-settur u li b'mod regolari jżur u jagħti pariri lill-intraprenditur. Hemm pjanijiet biex l-iskema ta' mentoraġġ tibqa' għaddejja għal sena, u fl-istess ħin hemm ukoll pjanijiet biex jitwaqqfu gruppi ta' netwerks ġewwa s-setturi attwali u potenzjali ta' tkabbir, fejn l-imprendituri l-ġodda jistgħu jiltaqgħu, jiddiskutu u jikkooperaw. 25. Benefiċċju għall-għajxien se jitħallas ta' kuljum lill-ħaddiema kollha fil-mira biex dawn jiġu assistiti jipparteċipaw fil-miżuri (spiża approssimattiva ta' EUR 3 872,28 għal kull ħaddiem). Il-benefiċċji se jingħataw għaż-żmien li fih isir it-taħriġ u se jkunu parti integrali mill-miżuri attivi tax-xogħol. 26. In-nefqa għall-implimentazzjoni tal-EGF, li hija inkluża fl-applikazzjoni, skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija, maniġment u attivitajiet ta' kontroll kif ukoll tagħrif u pubbliċità. 27. Is-servizzi personalizzati ppreżentati mill-awtoritajiet Daniżi huma miżuri attivi tas-suq tax-xogħol fi ħdan l-azzjonijiet eliġibbli definiti fl-Artikolu 3 tar-Regolament (KE) Nru 1927/2006. L-awtoritajiet Daniżi jistmaw li l-ispejjeż totali ta’ dawn is-servizzi huma ta’ EUR 9 191 946 u li l-ispiża għall-implimentazzjoni tal-EGF hija ta' EUR 419 463 (4,36 % tal-ammont totali). Il-kontribuzzjoni totali mitluba mill-EGF hija ta’ EUR 6 247 415 (65 % tal-ispejjeż totali). Azzjonijiet || Għadd stmat ta’ ħaddiema identifikati || Spiża stmata għal kull ħaddiem identifikat (EUR) || Spejjeż totali* (l-EGF u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Kors bażiku u kjarifika || 825 || 1 610,74 || 1 328 859 Edukazzjoni u Taħriġ || || || Taħriġ supplimentari fit-turiżmu || 100 || 4 026,85 || 402 685 Taħriġ supplimentari fit-teknoloġija tal-enerġija || 100 || 4 026,85 || 402 685 Taħriġ supplimentari fid-disinn || 100 || 4 026,85 || 402 685 Taħriġ supplimentari fl-industrija alimentari || 100 || 4 026,85 || 402 685 L-attrazzjoni u ż-żamma taż-żgħażagħ fl-edukazzjoni avvanzata || 100 || 6 711,41 || 671 141 Edukazzjoni supplimentari fil-qari/il-kitba || 350 || 2 684,56 || 939 596 Inċentivi għall-impjiegi || || || Taħriġ fil-kumpanija stess || 300 || 4 026,85 || 1 208 054 Inċentivi għan-negozji ġodda || || || Kors għall-intraprendituri || 40 || 5 637,58 || 225 503 Pariri fit-tul u mentoraġġ għall-imprendituri || 10 || 1 342,30 || 13 423 Benefiċċju għall-għajxien || 825 || 3 872,28 || 3 194 630 Subtotal tas-servizzi personalizzati || || 9 191 946 Nefqa fuq l-implimentazzjoni tal-EGF (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet ta' tħejjija || || 62 919 Maniġment || || 209 732 Informazzjoni u pubbliċità || || 62 919 Attivitajiet ta’ kontroll || || 83 893 Subtotal tan-nefqa totali għall-implimentazzjoni tal-EGF || || 419 463 Total tal-ispejjez stmati || || 9 611 409 Kontribut tal-EGF (65 % tal-ispejjeż totali) || || 6 247 415 * It-totali ma jaqblux minħabba l-kambju mid-DKr u t-tqarrib sussegwenti tal-ispejjeż tal-unità għal kull ħaddiem 28. Id-Danimarka tikkonferma li l-miżuri deskritti hawn fuq huma kumplimentari għall-azzjonijiet iffinanzjati mill-Fondi Strutturali. Id-data meta nbdew jew meta huwa maħsub li jinbdew is-servizzi personalizzati lill-ħaddiema milquta 29. Fl-1 ta’ Awwissu 2010, id-Danimarka bdiet is-servizzi personalizzati għall-ħaddiema affettwati u inklużi fil-pakkett koordinat propost lill-EGF għall-kofinanzjament. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe għajnuna li tista' tingħata mill-EGF. Proċeduri għall-konsultazzjoni mas-sħab soċjali 30. Ir-reġjun tan-Nofsinhar tad-Danimarka u l-muniċipalitajiet ta' Vejen, Kolding u Haderslev ħejjew l-applikazzjoni flimkien, bl-involviment ta' diversi msieħba soċjali, inklużi assoċjazzjonijiet industrijali, trejdunjins u istituzzjonijiet ta' edukazzjoni u taħriġ. Saru laqgħat konġunti biex ġiet diskussa l-istrateġija dettaljata għall-pjan ta' tranżizzjoni. 31. L-awtoritajiet Daniżi kkonfermaw li r-rekwiżiti stipulati fil-leġiżlazzjoni nazzjonali u Komunitarja dwar sensji kollettivi ġew issodisfati. Informazzjoni dwar azzjonijiet li huma obbligatorji skont il-liġi nazzjonali jew il-ftehimiet kollettivi 32. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Daniżi fl-applikazzjoni tagħhom: · ikkonfermaw li l-kontribuzzjoni finanzjarja mill-EGF ma tissostitwixxix miżuri li huma r-responsabbiltà ta' kumpaniji bis-saħħa tal-liġi nazzjonali jew ftehimiet kollettivi; · taw prova li l-azzjonijiet jipprovdu sostenn lill-ħaddiema individwali u ma għandhomx jintużaw għar-ristrutturar ta' kumpaniji jew setturi; · ikkonfermaw li l-azzjonijiet eliġibbli ma jirċevux assistenza minn strumenti finanzjarji Komunitarji oħra. Sistemi ta' maniġment u kontroll 33. Id-Danimarka nnotifikat lill-Kummissjoni li l-kontribuzzjoni finanzjarja sejra tiġi ġestita u kkontrollata mill-istess korpi bħal dawk tal-Fond Soċjali Ewropew, li għandu wkoll l-Awtorità Daniża tal-Bini u l-Intrapriżi (EBST) bħala Awtorità ta' Maniġment. L-Awtorità li Tiċċertifika sejra tiġi stabbilita f'dipartiment differenti tal-istess korp. L-Awtorità ta' Verifika sejra tkun il-funzjoni ta' Kontroll tal-UE fl-Awtorità Daniża tal-Bini u l-Intrapriżi. Il-finanzjament 34. Fuq il-bażi tal-applikazzjoni mid-Danimarka, il-kontribuzzjoni proposta mill-EGF għall-pakkett ikkoordinat tas-servizzi personalizzati hija ta' EUR 6 247 415, li tirrappreżenta 65 % tal-ispiża totali. L-allokazzjoni proposta tal-Kummissjoni minn dan il-Fond hija bbażata fuq l-informazzjoni li ngħatat mid-Danimarka. 35. Minħabba l-ammont massimu possibbli tal-kontribuzzjoni finanzjarja mill-EGF skont l-Artikolu 10(1) tar-Regolament (KE) Nru 1927/2006, kif ukoll l-ambitu tar-riallokazzjoni ta' approprjazzjonijiet, il-Kummissjoni qiegħda tipproponi li timmobilizza l-EGF għall-ammont totali msemmi hawn fuq, li għandu jiġi allokat taħt l-intestatura 1a tal-qafas finanzjarju. 36. L-ammont propost ta' kontribuzzjoni finanzjarja jippermetti li aktar minn 25 % tal-ammont annwali massimu allokat għall-EGF jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 37. Bil-preżentazzjoni ta' din il-proposta sabiex timmobilizza l-EGF, il-Kummissjoni qiegħda tniedi l-proċedura ssimplifikata ta' trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jintuża l-EGF u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta għall-mobilizzazzjoni biex, f'livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali tat-trijalogu. 38. B’mod separat, il-Kummissjoni tippreżenta talba ta' trasferiment sabiex fil-baġit għall-2011 iddaħħal approprjazzjonijiet għall-impenji speċifiċi, kif mitlub mill-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlasijiet 39. Il-baġit tal-2011 li juri approprjazzjonijiet għall-ħlasijiet ta' EUR 47 608 950 dwar il-linja baġitarja 04.0501 "Fond Ewropew ta' Aġġustament għall-Globalizzazzjoni (EGF)", din il-linja baġitarja se tintuża biex tkopri l-ammont ta' EUR 6 247 415 meħtieġa għall-applikazzjoni preżenti. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/022 DK/LM Glasfiber mid-Danimarka) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[4], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[5], u b'mod partikolari l-Artikolu 12(3) tiegħu, Wara li kkunsidraw il-proposta mill-Kummissjoni[6], Billi: (1) Il-Fond Ewropew ta’ Aġġustament għall-Globalizzazzjoni (FAEG) twaqqaf biex jipprovdi sostenn addizzjonali għall-ħaddiema li ngħataw is-sensja b’riżultat ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom fir-reintegrazzjoni tagħhom fis-suq tax-xogħol. (2) L-ambitu tal-FEAG twessa’ għall-applikazzjonijiet ippreżentati mill-1 ta’ Mejju 2009 biex jinkludi sostenn lill-ħaddiema li jitilfu l-impjieg b’riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-EGF taħt il-limitu massimu annwali ta’ EUR 500 miljun. (4) Id-Danimarka ppreżentat applikazzjoni għall-mobilizzazzjoni tal-EGF, fir-rigward ta' sensji fl-intrapriża LM Glasfiber fis-7 ta' Lulju 2010 u ssupplimentatha b'informazzjoni addizzjonali sal-3 ta' Frar 2011. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ippreżentat proposta biex timmobilizza l-ammont ta' EUR 6 247 415. (5) L-EGF għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni ppreżentata mid-Danimarka. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2011, il-Fond Ewropew ta' Aġġustament għall-Globalizzazzjoni (EGF) għandu jiġi mmobilizzat biex jipprovdi s-somma ta' EUR 6 247 415 f'approprjazzjonijiet ta' impenji u ta' pagamenti. Artikolu 2 Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmul fi [Brussell/Strasburgu], Għall-Parlament Ewropew Għall-Kunsill Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] Skont it-tielet paragrafu tal-Artikolu 3 tar-Regolament (KE) Nru 1927/2006. [4] ĠU C 139, 14.6.2006, p. 1. [5] ĠU L 406, 30.12.2006, p. 1. [6] ĠU C […], […], p. […].